**Lp. Heidy Purga**

Kultuuriminister

Kultuuriministeerium

Suur-Karja 23

Tallinn 15076  */kuupäev digitaalallkirjas/*

**PÖÖRDUMINE JALGPALLI SISEHALLIDE TEEMAL**

**Austatud kultuuriminister,**

05.02.2024 vastasite Riigikogus arupärimistele jalgpallihallide rajamise osas (nr 498). Tõite oma vastuses välja, et riigieelarve toel ja koostöös kohalike omavalitsustega on jalgpallihallide projekti raames tänaseks juba valminud sisehallid Haapsalus, Viljandis, Raplas, Tartus kui Pärnus ning ehitus-, ettevalmistus- või planeerimistööd käivad ka Saaremaal, Rakveres, Paides, Viimsis ja Narvas. Ühtlasi tõite välja, et Jõhvi ja Jõgeva loobusid halli rajamisest.

Harku vald on viimastel aastatel teinud väga suuri investeeringuid haridusvaldkonna ja liikumisharrastuse edendamiseks. 2021. aasta sügisel avas haridus- ja teadusminister Liina Kersna Tabasalu Kooli, mis paikneb koos Tabasalu riigigümnaasiumiga ühtses linnakus. Kompleks läks maksma üle 15 miljoni euro. Kogusummast moodustab Tabasalu Kooli ja spordihoone maksumus ligi 8,8 miljonit eurot ning Tabasalu Gümnaasiumi õppehoone ligi 6,4 miljonit eurot.

|  |  |
| --- | --- |
|  |  |
| *Fotol: Tabasalu Kool ja Tabasalu Riigigümnaasium* | *Fotol: Gert Kanter, maailmameister ja olümpiavõitja autasustamas noori sportlasi Tabasalu staadioni avamisel.* |

|  |
| --- |
|  |

Tabasalu hariduslinnaku kõrval paikneb Tabasalu Spordikompleks koos ujula, pallimängude saali ja täismõõtmetes staadioniga, mida opereerib Harku vallale kuulub ettevõte OÜ Strantum. Põhikool, riigigümnaasium ja spordikeskuse ühes linnakus paiknemine loob mitmekülgsemad õppimis ja sportimisvõimalused.

Alates 2013 aastast korraldab Tabasalus jalgpallitegevust ja -haridust Jalgpalliklubi Tabasalu. Klubis treenib üle 400 lapse ning 2024 aastal mängib esindusmeeskond esiliigas ja esindusnaiskond naiste meistriliigas. Samas on suureks probleemiks, et talvisel ajal puuduvad normaalsed harjutustingimused (sisehall).

Harku valla haridusvaldkonna investeeringutest on lähiajal valmimas Vääna-Jõesuu lasteaed (investeering 2,9 miljonit eurot), rajamisel on Tiskre Kool (investeering 15 miljonit eurot) ja mahukaid investeeringuid (10 miljonit eurot) plaanitakse teha Tabasalu progümnaasiumi rajamiseks.

Harku vallal on olemas Tabasalu hariduskompleksi vahetus läheduses paiknev 28103 m² kinnistu aadressiga Harku tee 45, Tabasalu, millel on kehtiv detailplaneering spordihalli rajamiseks. Suured investeeringud hariduse valdkonda on piiranud Harku valla võimalusi rajada Tabasallu (jalgpalli) sisehall. OÜ Strantum on teinud eelkalkulatsioonid sisehalli rajamise maksumuse osas ning olenevalt valikutest (PVC sisehall või statsionaarne sisehall) on investeeringu suurusjärk 4,5-5,5 miljonit eurot.

Harku valla arengukava aastani 2037 investeeringute kava näeb ette Tabasallu, Harku tee 45 kinnistule multifunktsionaalse sisehalli projekteerimist ja rajamist. Sisehalli tegevust saaks hakata opereerima Harku vallale kuuluv ettevõte OÜ Strantum, kellel on pikaajaline kogemus sporditaristu haldamisel.

**Tunneme huvi, kas olukorras, kus Jõhvi ja Jõgeva on loobunud sisehalli rajamisest on Kultuuriministeeriumil plaanis antud raha osa uuesti ümber vaadata ning Harku vallal on võimalik saada toetust multifunktsionaalse sisehalli rajamiseks Harku valda, Harku tee 45, Tabasalu asuvale kinnistule.**

Lugupidamisega,

*/allkirjastatud digitaalselt/ /allkirjastatud digitaalselt/*

Karin Krause Urmas Ambur

vallavanem OÜ Strantum

nõukogu esimees